हमारे यहाँ गुरू को साक्षात् ब्रह्मा, विष्णु, महेश के समान माना गया है। हमारे प्राचीन शास्त्रों के अनुसार चार प्रकार के शिक्षक माने गये हैं- कुलपति, आचार्य, उपाध्याय और गुरू। जो ब्रह्मर्षि विद्वान दस सहस्र मुनियों (विद्या का मनन करने वाले ब्रह्मचारियों) को अन्न-वस्त्र आदि देकर पढ़ाता था, वह ‘कुलपति’ कहलाता था। जो शिक्षक अपने छात्रों को कल्प (यज्ञ करने की विधि) और उपनिषदों के साथ वेद पढ़ाता था, वह आचार्य कहलाता था। जो विद्वान अपने शिष्यों को मंत्र और वेदांग (शिक्षा, कल्प, निरूक्त, ज्योतिष, व्याकरण और छंद) पढ़ाता था, वह ‘उपाध्याय’ कहलाता था और जो परम ज्ञानी विद्वान् अपने छात्रों को भोजन देकर वेद-वेदांग पढ़ाता था, वह ‘गुरू’ कहलाता था।